ORDE do 7 de xaneiro de 2026 pola que se convocan axudas para a realización de actividades de formación en linguas estranxeiras no ano 2026, destinadas ao alumnado dos centros docentes sostidos con fondos públicos, en réxime de concorrencia competitiva (código de procedemento ED504B).
Consellería de Educación, Ciencia, Universidades e Formación Profesional — III. Outras disposicións — 03/02/2026

O dominio dunha segunda ou mesmo dunha terceira lingua estranxeira converteuse nunha prioridade na educación como consecuencia do proceso de globalización en que vivimos, á vez que se mostra como unha das principais carencias do noso sistema educativo. A Unión Europea fixa o fomento do plurilingüismo como un obxectivo irrenunciable para a construción dun proxecto europeo.
En liña con este propósito, a Estratexia galega de linguas estranxeiras -Edulingüe2030-, para o fomento e a mellora do plurilingüismo no ensino non universitario, recolle medidas e accións para mellorar a competencia lingüística en linguas estranxeiras do alumnado galego. A liña de impacto 7, Programa de inmersión lingüística activa, que prevé estadías no estranxeiro que permiten a formación integral do alumnado para o seu enriquecemento persoal, académico e profesional, incorpora o programa Galemundo de internacionalización para o fomento dos intercambios e formación educativa e lingüística no exterior.
As recomendacións do Consello de Europa en materia de linguas establecen entre os seus principios a educación para o desenvolvemento sustentable e a cidadanía mundial co fomento das mobilidades de alumnado, a equidade, a inclusión e a igualdade de oportunidades. Neste marco, proponse unha ampla oferta formativa para o alumnado con estadías no ámbito internacional durante o período escolar e en período non lectivo. En coherencia con estes principios, dentro do conxunto de medidas postas en marcha no curso escolar 2025/26, os principais eixes de actuación céntranse na mellora da competencia comunicativa e o afianzamento da internacionalización do sistema educativo para avanzar cara a unha cidadanía global.
En consecuencia, no uso das competencias que me confire o artigo 34.6 da Lei 1/1983, do 22 de febreiro, reguladora da Xunta e da súa Presidencia,
Artigo 1.
Obxecto, ámbito da convocatoria
O obxecto desta orde é establecer as bases e convocar axudas, en réxime de concorrencia competitiva, para realizar as actividades de formación, dirixidas á mellora das competencias en linguas estranxeiras do alumnado de distintos niveis dos centros docentes sostidos con fondos públicos en Galicia, durante o ano 2026.
Esta convocatoria, para os efectos da súa identificación e acceso aos formularios de inicio polas persoas interesadas, na sede electrónica da Xunta de Galicia, denomínase Actividades de formación en linguas estranxeiras, co código de procedemento ED504B.
Artigo 2.
Actividades de formación
1. As actividades que se ofertan, cuxo contido se especifica en canto a número de prazas, destino e réxime de aloxamento no anexo IV, son actividades de formación para a mellora na competencia no uso de linguas estranxeiras.
2. O período de realización destas actividades comprenderá desde a segunda semana do mes de xullo ata finais do mes de agosto de 2026, coa excepción das actividades para o 2º curso de bacharelato, que se desenvolverán no mes de agosto.
As datas concretas de realización das actividades daranse a coñecer coa publicación das listaxes definitivas do alumnado seleccionado.
A Administración reserva para si o dereito de adxudicarlles destino ás persoas seleccionadas atendendo, na medida do posible, ás preferencias indicadas na solicitude.
En último termo, se concorren circunstancias sanitarias ou doutro tipo que así o aconsellan, a Consellería de Educación, Ciencia, Universidades e Formación Profesional (en diante, Consellería) podería decidir a cancelación destas actividades de formación, atendendo ás condicións de seguridade e saúde do alumnado participante.
3. A xestión e organización das actividades levarana a cabo empresas coa debida cualificación, contratadas pola Consellería. Estas empresas ocuparanse de ofrecer os recursos materiais e humanos necesarios para o seu desenvolvemento, así como da contratación dunha póliza de seguros para a cobertura das persoas asistentes.
As familias achegarán as cantidades que lles correspondan á empresa adxudicataria encargada da organización técnica da actividade, de acordo coas contías establecidas no anexo IV.
4. O custo total de cada actividade inclúe:
a) Os gastos da viaxe desde o punto de saída dos distintos grupos.
b) As persoas monitoras que acompañarán o alumnado en cada un dos grupos durante a actividade.
c) Os gastos de docencia e o material escolar.
d) As actividades culturais, deportivas e complementarias dos cursos.
e) Os gastos de manutención e aloxamento.
f) O certificado de realización da actividade.
g) O seguro de accidentes e de responsabilidade civil.
5. A realización do programa de actividades de formación en linguas estranxeiras durante o ano 2026, para o cal se convocan estas axudas, queda condicionada á adxudicación do procedemento de licitación polo que se seleccionarán e contratarán as empresas referidas no número 3 deste artigo.
Artigo 3.
Persoas beneficiarias e requisitos
1. Poderá solicitar a participación nas actividades que se ofertan e ser beneficiario destas axudas o alumnado que cumpra os seguintes requisitos:
a) Estar cursando, no réxime xeral ordinario, 1º ou 2º de bacharelato, en centros sostidos con fondos públicos, durante o curso 2025/26, na Comunidade Autónoma de Galicia.
b) Ter superadas todas as áreas ou materias no curso 2024/25.
c) Ter acadado no curso 2024/25, na área ou materia de lingua estranxeira que se vai perfeccionar na estadía, unha cualificación mínima de 6 no 4º curso de ensino secundario obrigatorio para as prazas ofertadas para o 1º curso de bacharelato e de 6 no 1º curso de bacharelato para as prazas ofertadas para o 2º curso de bacharelato.
d) Non ter concedida, neste curso académico, outra axuda coa mesma finalidade.
e) Non estar incurso, nin o/a solicitante nin as persoas representantes/membros da unidade familiar, nas prohibicións para obter a condición de beneficiario, recollidas na Lei 9/2007, do 13 de xuño, de subvencións de Galicia.
f) Estar en posesión do documento nacional de identidade (en diante, DNI), número de identidade de estranxeiro (en diante, NIE) ou pasaporte.
2. As axudas poderán ser solicitadas polas persoas proxenitoras ou titoras legais, no caso do alumnado menor de idade, ou polo propio alumnado se é maior de 18 anos, sempre que conten con domicilio no territorio da Comunidade Autónoma de Galicia.
Artigo 4.
Financiamento e contías das axudas
1. As axudas convocadas financiaranse con cargo á aplicación orzamentaria 07.03.423A.480.0 dos orzamentos xerais da Comunidade Autónoma de Galicia para o ano 2026 por un importe de 1.999.535,88 euros.
2. Esta convocatoria xestiónase como expediente de tramitación anticipada de gasto, condicionado á existencia de crédito adecuado e suficiente nos orzamentos da Comunidade Autónoma de Galicia para o ano 2026, conforme o proxecto de lei de orzamentos para o exercicio 2026, que foi aprobado polo Consello da Xunta de Galicia o día 17 de outubro de 2025, e ao abeiro do establecido na Orde da Consellería de Economía e Facenda, do 11 de febreiro de 1998, sobre tramitación anticipada de gasto, modificada polas ordes da Consellería de Economía e Facenda, do 27 de novembro de 2000 e do 25 de outubro de 2001, xunto co artigo 25 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Todos os actos de trámite ditados no expediente de gasto se entenderán condicionados a que, no momento de se ditar a resolución de concesión, subsistan as mesmas circunstancias de feito e de dereito existentes no momento en que foron producidos os ditos actos.
3. A contía da axuda para cada persoa beneficiaria será a resultante de aplicar a diferenza entre o custo total da estadía para a cal resultase seleccionado ou seleccionada e a achega que lle corresponda segundo os custos correspondentes aos grupos de achega familiar (A, B, C e D) sinalados no anexo IV, e de acordo co procedemento aplicado para a súa selección e asignación a un grupo de achega familiar, indicado no anexo V.
Artigo 5.
Solicitudes, presentación e prazo
1. Con base no artigo 14.3 da Lei 39/2015, do procedemento administrativo común das administracións públicas, para esta convocatoria de axudas establécese a presentación electrónica obrigatoria, por considerarse que está acreditado que as persoas solicitantes dispoñen de acceso e dos medios electrónicos necesarios; en caso contrario, as persoas que o requiran poderán solicitar asistencia para a tramitación da solicitude no seu centro educativo, conforme o disposto no artigo 11.4 desta orde.
A solicitude (anexo I) presentarase obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal, código de procedemento ED504B.
Cada participante poderá presentar unha única solicitude; de existiren varias, só se considerará válida a última rexistrada.
De conformidade co artigo 68.4 da Lei 39/2015, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.
Para a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
2. O prazo para a presentación de solicitudes será dun mes, que se contará a partir do día seguinte ao da publicación desta orde no
Diario Oficial de Galicia
(en diante, DOG). Entenderase como último día do prazo o correspondente ao mesmo ordinal do día da publicación. Se o último día de prazo é inhábil entenderase prorrogado ao primeiro día hábil seguinte e, se no mes do vencemento non hai día equivalente ao inicial do cómputo, entenderase que o prazo expira o último do mes.
3. A presentación da solicitude implica a aceptación das bases desta convocatoria.
Artigo 6.
Documentación complementaria
1. As persoas interesadas deberán achegar coa solicitude a seguinte documentación:
a) Copia do libro ou libros de familia en que figuren todos os membros da unidade familiar. No caso de non ter libro de familia terá que presentarse documento ou documentos que acrediten o número de membros da unidade familiar. No suposto de non convivencia das persoas proxenitoras, deberase acreditar que o/a solicitante convive cos fillos e/ou fillas.
b) O alumnado que cursou o ano académico 2024/25 nunha comunidade autónoma diferente a Galicia deberá achegar a certificación académica das cualificacións numéricas de todas as áreas ou materias cursadas nese ano.
O alumnado que cursou o ano académico 2024/25 no estranxeiro, deberá achegar a homologación da certificación orixinal onde conste a nota media do expediente do curso 2024/25 e as cualificacións numéricas de todas as materias cursadas.
Para os efectos desta orde, terán a consideración de membros da unidade familiar:
– As persoas proxenitoras non separadas legalmente nin divorciadas ou, se é o caso, as persoas titoras do alumnado.
– Os/as fillos/as menores de idade coa excepción dos emancipados. Terán a mesma consideración que os/as fillos/as as persoas en situación de tutela ou acollemento familiar ou garda con fins de adopción legalmente constituídos.
– Os/as fillos/as maiores de idade con discapacidade cando teñan modificada xudicialmente a súa capacidade xurídica mediante a constitución de curatela representativa ou cando estean suxeitos a patria potestade prorrogada ou rehabilitada mentres non se produza a revisión desta medida.
– Os/as fillos/as solteiros/as entre 16 e 25 anos que convivan no domicilio familiar.
– As persoas proxenitoras separadas legalmente ou divorciadas con custodia compartida forman unha unidade familiar cos/coas fillos/as que teñan en común.
– A persoa que, por novo matrimonio, en situación de unión de feito ou en situación análoga ás anteriores con convivencia, resida no domicilio familiar coa persoa proxenitora do/da alumno/a, excepto nos casos de custodia compartida.
– Cando non exista vínculo matrimonial, a unidade familiar entenderase constituída polas persoas proxenitoras ou persoas de situación análoga e todos os descendentes que convivan con eles e que reúnan os requisitos anteriores.
Non terá a consideración de membro computable:
• A persoa proxenitora que non conviva co alumnado nos casos de separación ou divorcio, excepto no caso de custodia compartida.
• O agresor no caso de violencia de xénero.
Na medida na que a Consellería poida dispoñer destas informacións, non se exixirá ás persoas interesadas a achega individual de certificacións expedidas polas administracións correspondentes.
De conformidade co previsto no número 1 do artigo 68 da Lei 39/2015, se a solicitude non reúne os requisitos exixidos, requirirase a persoa interesada para que, nun prazo de dez días hábiles, emende a falta ou xunte a documentación preceptiva, con indicación de que, de non facelo así, se terá por desistida da súa petición, logo de resolución que será ditada nos termos previstos no artigo 21.1 da dita lei.
2. No caso de alegarse, deberá presentar a seguinte documentación:
c) Copia da xustificación de separación ou divorcio.
d) Copia da xustificación de viuvez.
e) Copia da xustificación de titoría legal.
f) Copia da documentación xustificativa das alegacións que se fagan constar como outras circunstancias familiares.
g) Certificado de discapacidade da persoa solicitante ou de calquera outro membro da unidade familiar, no caso de que non fose expedido pola Xunta de Galicia.
h) Título de familia numerosa, no caso de que non fose expedido pola Xunta de Galicia.
3. A documentación complementaria presentarase electronicamente a través da sede electrónica da Xunta de Galicia. Se algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que sexa realizada a emenda.
As persoas interesadas responsabilizaranse da veracidade dos documentos que presenten.
Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.
4. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.
5. No caso de que algún dos documentos que se presente de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.
6. Non serán tidas en conta nin valoradas as circunstancias alegadas e non xustificadas documental e correctamente tal como se indica, nin as que se aleguen fóra do prazo establecido para esta convocatoria, nin as que conteñan emendas.
A Consellería poderá solicitar ás persoas interesadas aclaracións da documentación presentada. O anexo II non se presentará coa solicitude, pero poderá ser requirido pola Administración pública en calquera momento.
Artigo 7.
Trámites administrativos posteriores á presentación de solicitudes
Todos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.
Artigo 8.
Comprobación de datos
1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) DNI ou NIE do/da solicitante, da persoa representante e dos membros computables da unidade familiar maiores de 16 anos.
b) DNI ou NIE da persoa representante.
c) Nivel de renda (IRPF) para o ano 2024 dos membros computables da unidade familiar maiores de 16 anos.
d) Estar ao día no cumprimento das obrigas tributarias coa Axencia Estatal de Administración Tributaria dos membros computables da unidade familiar maiores de 16 anos.
e) Estar ao día no cumprimento das obrigas tributarias coa consellería competente en materia de facenda da Xunta de Galicia dos membros computables da unidade familiar maiores de 16 anos.
f) Estar ao día no cumprimento das obrigas coa Tesouraría Xeral da Seguridade Social dos membros computables da unidade familiar maiores de 16 anos.
Consultaranse, ademais, os seguintes datos cando a persoa interesada faga constar na solicitude que é de aplicación a circunstancia que acredita o documento correspondente:
g) Título de familia numerosa da persoa solicitante, no caso de que fose expedido pola Xunta de Galicia.
h) Discapacidade da persoa solicitante e/ou dos membros computables da unidade familiar segundo o establecido no artigo 6.1), no caso de que fose expedido pola Xunta de Galicia.
i) Situación de pensionista por incapacidade permanente nos graos de total, absoluta ou grande invalidez ou a equivalente de clases pasivas da persoa solicitante ou dos membros computables da unidade familiar segundo o establecido no artigo 6.1), a través da consulta co Rexistro de Prestacións Sociais Públicas, Incapacidade Temporal, Maternidade e Paternidade.
2. No caso de que as persoas interesadas se opoñan a esta consulta, deberán indicalo no recadro correspondente habilitado no formulario de solicitude e achegar os documentos correspondentes.
Cando así o exixa a normativa aplicable solicitarase o consentimento expreso da persoa interesada para realizar a consulta.
3. Excepcionalmente, no caso de que algunha circunstancia imposibilite a obtención dos citados datos poderase solicitar ás persoas interesadas a presentación dos documentos correspondentes.
Artigo 9.
Notificacións
1. De conformidade co artigo 45 da Lei 39/2015, do 1 de outubro, do procedemento administrativo común das administracións públicas, os actos administrativos serán obxecto de publicación, que suporá os efectos da notificación.
2. No caso de que a Consellería opte por realizar notificacións de actos administrativos, estas practicaranse só por medios electrónicos, nos termos previstos na normativa reguladora do procedemento administrativo común.
3. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.
4. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán de oficio crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.
5. As notificacións entenderanse practicadas no momento en que se produza o acceso ao seu contido, entendéndose rexeitada cando transcorran dez días naturais desde a posta á disposición da notificación sen que se acceda ao seu contido.
6. Se o envío da notificación electrónica non é posible por problemas técnicos practicarase a notificación polos medios previstos na normativa reguladora do procedemento administrativo común.
Artigo 10.
Transparencia e bo goberno
1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.
2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.
Artigo 11.
Colaboración dos centros docentes na difusión e participación nesta convocatoria
1. A Consellería remitirá aos centros docentes información en formato electrónico, sobre o procedemento de solicitude e de adxudicación de prazas, para a súa difusión entre o alumnado destinatario desta convocatoria.
2. A dirección de cada centro docente arbitrará as medidas necesarias para que o contido desta orde sexa coñecido por todos os sectores da comunidade educativa. Así mesmo, expoñeranse no taboleiro de anuncios a listaxe provisional e a definitiva de alumnado seleccionado.
3. O contido desta orde e a información complementaria atoparase na páxina web http://www.edu.xunta.gal/axudasle
4. As direccións dos centros docentes sostidos con fondos públicos facilitarán ao alumnado interesado e/ou ás súas familias o acceso á aplicación informática correspondente a este programa, así como o acceso e dispoñibilidade de medios electrónicos.
Artigo 12.
Comunicacións
Toda a información relacionada co estado das solicitudes ou coa adxudicación de prazas se fará a través da páxina principal da web https://www.edu.xunta.gal/axudasle/, que se actualizará periodicamente.
Artigo 13.
Órganos competentes
1. O órgano instrutor do procedemento será o Servizo de Innovación e Programas Educativos, dependente da Dirección Xeral de Ordenación e Innovación Educativa, que realizará de oficio as actuacións que resulten necesarias para a determinación, o coñecemento e comprobación de datos en virtude dos cales deba formular a proposta de resolución.
Artigo 14.
Criterios de valoración
1. Os criterios e o baremo que rexerán o proceso de valoración e selección son os que figuran no anexo V desta orde.
Nos casos en que se produzan empates na puntuación, o criterio de desempate será a menor renda per cápita.
O resultado da avaliación recollerase nun informe elaborado polo órgano instrutor.
2. A adxudicación terá carácter de concorrencia competitiva, polo que non será suficiente para obter asignación de praza e axuda reunir todos os requisitos exixidos nesta convocatoria. É necesario, tamén, acadar un número de orde que sitúe a persoa solicitante dentro das prazas que se van conceder.
Artigo 15.
Procedemento de adxudicación de praza
1. Finalizada a comprobación das solicitudes e da documentación recibidas, o órgano instrutor publicará tres listaxes: unha, en que se incluirán as solicitudes admitidas; unha segunda, de solicitudes que precisan da emenda dalgún aspecto, e unha terceira, de solicitudes excluídas, facendo constar as causas de exclusión.
Estas listaxes exporanse na web da convocatoria (https://www.edu.xunta.gal/axudasle/) e remitiranse para a súa publicación aos centros de ensino obxecto do ámbito desta convocatoria.
2. Tras a publicación das tres listaxes na web da convocatoria (https://www.edu.xunta.gal/axudasle/), concederase un prazo de 10 días hábiles para emendar os erros e a falta de documentación, así como para efectuar reclamacións ou renuncias: as circunstancias da emenda de erros ou falta de documentación poderanse consultar mediante o número do documento de identificación (DNI, NIE, etc. da persoa representante, ou da persoa solicitante no caso de que esta sexa maior de idade) na aplicación en liña dispoñible na páxina web https://www.edu.xunta.gal/axudasle/.
A falta de emenda da documentación a que fan referencia o número 1 do artigo 6, alíneas a) e b), e o número 2 do dito artigo 6, alíneas c), d) e e), dentro deste prazo, considerarase como desistencia da solicitude, nos termos establecidos no artigo 68 da Lei 39/2015.
A falta de xustificación referida ás alegacións correspondentes a que fan referencia o número 2 do artigo 6, alíneas f), g) e h), e o número 1 do artigo 8, alíneas g), h) e i), implicará que non sexan tidas en conta as circunstancias correspondentes no momento da baremación.
3. Transcorrido este prazo, o órgano instrutor, á vista do expediente, publicará as listaxes provisionais de alumnado seleccionado e de alumnado suplente, ordenado por puntuación por cada un dos cursos.
Así mesmo, publicará a listaxe de solicitudes con requirimentos relacionados coas comprobacións de datos referidas no artigo 8.1, alíneas c), d), e) e f); o contido destes requirimentos poderase consultar mediante o número do documento de identificación (DNI, NIE, etc.) da persoa representante, ou da persoa solicitante no caso de que esta sexa maior de idade, na aplicación en liña dispoñible na páxina web http://www.edu.xunta.gal/axudasle
Estas listaxes expoñeranse co mesmo procedemento indicado no número 1.
4. A seguir, abrirase un prazo de 10 días hábiles para formular reclamacións e para a presentación da documentación sinalada nos requirimentos relacionados coa comprobación de datos. Rematado este prazo e estudadas as alegacións e a documentación presentada, o órgano instrutor emitirá informe para a proposta de resolución definitiva.
5. No caso de non cubrirse o número de prazas nalgunha das actividades, por proposta motivada do órgano instrutor, a persoa titular da Dirección Xeral de Ordenación e Innovación Educativa poderá acordar a redistribución das prazas entre outras actividades.
Artigo 16.
Resolución
1. O órgano instrutor formulará a proposta de resolución definitiva que incluirá as listaxes de persoas seleccionadas e de suplentes, así como os destinos, as datas de realización das estadías e as achegas familiares correspondentes en cada caso, que serán publicadas na páxina web https://www.edu.xunta.gal/axudasle/. As persoas que facilitaron o seu correo electrónico recibirán por esta vía unha mensaxe en que se indicará o importe da achega da familia e os datos necesarios para o pagamento da correspondente cantidade.
Tras a publicación, concederase un prazo de 5 días naturais para que as persoas seleccionadas remitan á Consellería a seguinte documentación:
a) Aceptación ou renuncia á axuda segundo o anexo III.
b) Xustificante bancario do pagamento á empresa adxudicataria dos cursos no número de conta bancaria que se indicará nas instrucións que se facilitarán ás persoas solicitantes a través do correo electrónico e na web https://www.edu.xunta.gal/axudasle/. Este pagamento non terá devolución no caso de renuncia ou abandono posterior. A non xustificación do ingreso da cantidade indicada, dentro do prazo, implica a renuncia á praza adxudicada.
c) Copia do pasaporte ou visado en vigor, no caso do alumnado que requira da citada documentación para a súa participación nas actividades no estranxeiro.
2. As prazas vacantes seranlle ofertadas ao alumnado suplente por chamamento directo aos teléfonos indicados na solicitude, seguindo a orde numérica da listaxe publicada de suplentes para todas as actividades solicitadas. Se se lle ofrece unha praza, ao producirse algunha renuncia nalgunha das actividades solicitadas, ten que aceptar esa praza ou renunciar a todas, sen posibilidade de optar a outra das actividades solicitadas no caso de que houbese unha renuncia posterior.
3. Por proposta do órgano instrutor, a persoa titular da Dirección Xeral de Ordenación e Innovación Educativa resolverá, por delegación do conselleiro de Educación, Ciencia, Universidades e Formación Profesional, a relación final das persoas adxudicatarias.
4. O prazo máximo para resolver as solicitudes correspondentes ás accións especificadas nesta orde será de cinco meses, e comezará a contar desde o día seguinte á data de publicación da convocatoria. Transcorrido este prazo sen que se dite resolución expresa, as persoas interesadas poderán entender desestimadas as súas solicitudes por silencio administrativo.
5. A resolución definitiva das persoas adxudicatarias publicarase no DOG e na páxina web da Consellería de Educación, Ciencia, Universidades e Formación Profesional (http://www.edu.xunta.gal/portal/), polo que se entenderán notificadas, para todos os efectos, as persoas interesadas, de conformidade co artigo 45 da Lei 39/2015.
6. Contra a resolución definitiva de adxudicación, que esgota a vía administrativa, as persoas interesadas poderán interpoñer recurso potestativo de reposición, ante o mesmo órgano que a ditou, no prazo dun mes contado a partir do día seguinte ao da súa publicación no DOG, de acordo co disposto nos artigos 123 e 124 da Lei 39/2015, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Artigo 17.
Incompatibilidade das axudas
As axudas económicas reguladas nesta orde son incompatibles coa percepción doutras axudas que teñan a mesma finalidade procedentes de calquera outra Administración ou de entes públicos ou privados, nacionais, da Unión Europea ou de organismos internacionais. De concedérselle outra subvención para esta mesma finalidade no prazo de vixencia desta convocatoria, a persoa beneficiaria terá que comunicalo á Administración, segundo dispón artigo 11.d) da Lei 9/2007, do 13 de xuño.
Artigo 18.
Obrigas das persoas beneficiarias e abandonos durante a realización da actividade
Son obrigas das persoas beneficiarias:
1. Realizar as actividades que fundamentan a concesión das axudas nas condicións establecidas para tal fin.
Un comportamento non apropiado poderá supoñer a expulsión deste programa e o final da estadía, por causas de igual ou similar natureza ás seguintes:
a) Incumprimento das leis do país a que viaxan.
b) Incumprimento das normas establecidas para o desenvolvemento da actividade.
c) Consumo de alcohol e/ou de substancias ilegais.
d) Automedicación sen autorización médica.
e) Condutas disruptivas.
f) Comportamentos contrarios ás normas de convivencia nos diferentes eidos onde se desenvolven as actividades.
A expulsión do programa suporalle á persoa solicitante o pagamento dos gastos da viaxe de regreso e do custo total da actividade, así como, de ser o caso, do importe dos danos ocasionados ou derivados das ditas condutas.
Igualmente, o abandono do programa, sen unha causa grave debidamente xustificada, implicará para a persoa interesada a asunción dos gastos ocasionados, así como do importe total do custo da actividade.
2. Comunicar ao órgano concedente a obtención doutras subvencións, axudas, ingresos ou recursos, públicos ou privados, que financien as actividades subvencionadas, así como a modificación das circunstancias que fundamentaron a concesión da subvención.
3. Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas no exercicio das súas funcións de fiscalización e control do destino das subvencións.
4. Proceder ao reintegro do importe equivalente á axuda en especie nos supostos previstos no artigo seguinte.
Todo o anterior sen prexuízo das demais obrigas que resulten do artigo 11 da Lei 9/2007, do 13 de xuño, de subvencións de Galicia.
Artigo 19.
Causas de reintegro e criterios de gradación
1. De conformidade co artigo 33 da citada Lei 9/2007, procederá o reintegro do importe equivalente da axuda en especie e a exixencia dos xuros de demora correspondentes, desde o momento do pagamento da subvención ata a data en que se acorde proceder ao reintegro, nos seguintes casos:
• Renuncia ou abandono posterior ao pagamento da achega familiar, sen unha causa grave debidamente xustificada.
• Non presentarse o día do inicio da actividade, sen unha causa grave debidamente xustificada.
• Non presentarse no punto de saída sinalado para o inicio da viaxe, sen unha causa grave debidamente xustificada.
• Non posuír a documentación necesaria para a realización da viaxe.
• A obtención da axuda falseando as condicións requiridas ou ocultando aquelas que a impedirían.
• Ter concedida, neste curso académico, outra axuda coa mesma finalidade.
2. Segundo o establecido no artigo 14.1.n) da Lei 9/2007, o importe que se deba reintegrar determinarase de acordo cos seguintes criterios de gradación dos posibles incumprimentos das condicións impostas con motivo da concesión das subvencións:
a) A obtención da subvención falseando os datos, os feitos ou a documentación, así como as condicións requiridas para a concesión ou ocultando aquelas que o impedisen: reintegro do 100 % da subvención concedida.
b) O incumprimento da finalidade, requisitos e condicións exixidas á persoa beneficiaria para a concesión da subvención: reintegro do 100 % da subvención concedida.
c) O incumprimento da obriga de comunicar ao órgano concedente a obtención concorrente de subvencións, axudas, ingresos ou recursos, públicos ou privados, que financien as actividades subvencionadas: reintegro do 5 % da axuda concedida.
Artigo 20.
Réxime sancionador
As persoas beneficiarias destas axudas quedan suxeitas ao réxime de infraccións e sancións previsto para esta materia no título IV da Lei 9/2007, do 13 de xuño, de subvencións de Galicia.
Artigo 21.
Modificación da resolución
Toda alteración das condicións tidas en conta para a concesión da subvención e, en todo caso, a obtención concorrente doutras achegas poderá dar lugar á modificación da resolución de concesión.
Artigo 22.
Publicidade na Base de datos nacional de subvencións
1. De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitirase á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no
Diario Oficial de Galicia
.
2. As subvencións outorgadas ao abeiro desta resolución figurarán no Rexistro Público de Axudas, Subvencións e Convenios. En todo caso, a presentación da solicitude implica que a persoa solicitante consente na inclusión e publicidade dos datos relevantes referidos ás axudas e subvencións recibidas, así como ás sancións impostas, no dito rexistro, feito que terá lugar, agás nos casos legalmente establecidos, de acordo co regulado no artigo 16.1 da Lei 9/2007, do 13 de xuño, de subvencións de Galicia.
Así mesmo, de conformidade co disposto no artigo 14 da Lei de subvencións de Galicia, a persoa beneficiaria poderá facer constar o seu dereito a que non se fagan públicos os seus datos cando concorra algunha das causas previstas na letra d) do número 2 do artigo 15 da devandita lei.
Artigo 23.
Recursos
Contra esta orde, as persoas interesadas poderán interpoñer recurso potestativo de reposición ante a persoa titular da Consellería de Educación, Ciencia, Universidades e Formación Profesional, no prazo dun mes que se contará a partir do día seguinte ao da súa publicación no DOG, de acordo co disposto nos artigos 123 e 124 da Lei 39/2015, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia.
Disposición derradeira primeira.
Habilitación para o desenvolvemento desta orde
Habilítase a Dirección Xeral de Ordenación e Innovación Educativa para adoptar, dentro das súas atribucións, os actos e medidas necesarios para a aplicación e desenvolvemento desta orde.
Disposición derradeira segunda.
Delegación de atribucións
Apróbase a delegación de atribucións da persoa titular da Consellería de Educación, Ciencia, Universidades e Formación Profesional na persoa titular da Dirección Xeral de Ordenación e Innovación Educativa para resolver a concesión, denegación, modificación ou outras incidencias das axudas previstas nesta orde.
Disposición derradeira terceira.
Entrada en vigor
Esta orde entrará en vigor o día seguinte ao da súa publicación no DOG.
Santiago de Compostela, 7 de xaneiro de 2025
Criterios de puntuación:
1º. Nota media do expediente no curso 2024/25: ata 10 puntos.
O criterio de selección que se terá en conta será o da nota media das cualificacións do expediente académico dos estudos realizados no curso 2024/25 polo alumnado.
En educación secundaria obrigatoria e en bacharelato, o cálculo da nota media expresarase, se é o caso, cun decimal calculado mediante redondeo. Este resultado farase constar na epígrafe correspondente, incluído no anexo I de solicitude destas axudas.
Para todos os niveis educativos, a baremación da nota media aplicarase segundo a seguinte táboa:
2º. Renda per cápita da unidade familiar: ata 20 puntos.
Aplícase unha puntuación ponderada e progresiva en función da renda per cápita da unidade familiar, segundo o seguinte cadro, calculada esta como a suma dos ingresos de cada un dos membros computables da unidade familiar, correspondentes ao exercicio fiscal do ano 2024, divididos entre o número de membros desta. Cando se presentase declaración do imposto da renda das persoas físicas correspondente ao exercicio fiscal 2024, sumaranse os importes dos recadros correspondentes á base impoñible xeral e da base impoñible do aforro; cando non se presentase, teranse en conta os ingresos de acordo cos datos tributarios facilitados pola Axencia Estatal de Administración Tributaria.
Para os efectos de cómputo das rendas, teranse en conta as dos membros computables da unidade familiar segundo o establecido no artigo 6.1).
Nos casos de violencia de xénero, cando a persoa agresora forme parte da unidade familiar, non se terán en conta os ingresos desta para determinar a renda per cápita da unidade familiar. Para os efectos desta orde, entenderase por mulleres en situación de violencia de xénero na Comunidade Autónoma de Galicia todas aquelas que acrediten a situación de violencia a través de calquera das formas previstas no artigo 5 da Lei 11/2007, do 27 de xullo, para a prevención e o tratamento integral da violencia de xénero, e que cesasen a relación de convivencia ou dominación co agresor, se é o caso, mediante algún dos documentos seguintes:
a) Certificación da orde de protección ou da medida cautelar, testemuño ou copia autenticada polo/a secretario/a xudicial da propia orde de protección ou da medida cautelar.
b) Sentenza de calquera orde xurisdicional que declare que a muller sufriu violencia de xénero, ou documento xudicial que declare que a muller é vítima de trata de seres humanos con fins de explotación sexual e/ou explotación sexual.
c) Informe dos servizos sociais e/ou sanitarios da Administración pública autonómica ou local, no cal se recolla a dita condición de vítima de violencia de xénero.
d) Informe dos servizos de acollida da Administración pública autonómica ou local, no cal se recolla a dita condición de vítima de violencia de xénero.
e) Informe do Ministerio Fiscal que indique a existencia de indicios de violencia e/ou de trata de seres humanos con fins de explotación sexual e/ou explotación sexual, auto de apertura de xuízo oral ou documento equivalente no cal conste a existencia dos ditos indicios.
f) Informe da Inspección de Traballo e da Seguridade Social.
g) Informe das forzas e corpos de seguridade que indique a existencia de indicios claros de trata de seres humanos con fins de explotación sexual e/ou explotación sexual.
A puntuación que se asignará segundo a renda per cápita exprésase na seguinte táboa:
3º. Pertenza a familia numerosa: 2 puntos.
4º. Discapacidade igual ou superior ao 33 % ou pensionista da Seguridade Social por incapacidade permanente nos graos de total, absoluta ou grande invalidez ou a equivalente de clases pasivas dalgún membro da unidade familiar en primeiro grao: 2 puntos.
5º. Non ter sido beneficiario dunha axuda ao abeiro da convocatoria establecida pola Orde do 24 de xaneiro de 2025: 26 puntos.
Cálculo para a determinación das axudas convocadas:
De acordo co establecido no artigo 4.3, a contía da axuda para cada persoa beneficiaria será a resultante de aplicar a diferenza entre o custo total da estadía para a que resultase seleccionada e a achega que lle corresponda segundo os custos e os grupos de achega familiar (A, B, C e D) sinalados no anexo IV e de acordo co procedemento aplicado para a súa selección e asignación a un grupo de achega familiar.
Para a asignación do alumnado seleccionado a cada un dos catro grupos de achega familiar séguese o seguinte procedemento:
1º. Coa listaxe definitiva de solicitantes, ordenada segundo a puntuación obtida de maior a menor, asígnaselle a cada persoa seleccionada unha praza no grupo de achega familiar correspondente seguindo a orde establecida na listaxe, tendo en conta as prazas indicadas no anexo IV para cada actividade, desde o grupo A ao D. En función da súa adscrición ao grupo correspondente, fixarase a contía da achega familiar que lle corresponderá a cada persoa seleccionada segundo o establecido no citado anexo IV para cada actividade.
2º. No caso de renuncias, os chamamentos ás persoas suplentes realizaranse segundo o establecido no artigo 16.2 da orde de convocatoria, e corresponderá ás novas persoas seleccionadas a achega familiar correspondente ás prazas do grupo D.